पोरणे गोंयः गोंयचे मुक्ती चळवळींत वांटो घेतिल्ल्या सुटके झुजाऱ्यांच्या भुरग्यांक सरकारी नोकऱ्यो दिवपाचें उतर राज्य सरकारान दिल्लें. मात जो अनुशेश (बॅक लोग) आसा तो भरून काडपा खातीर सरकार अजूनय कांयच करना. येता त्या 19 डिसेंबर मेरेन सरकारान हो प्रश्न सुटावो केलो ना जाल्यार परत एक फावट आंदोलन करपाची शिटकाव सुटके झुजाऱ्यांच्या भुरग्यांनी दिल्या.
 सुटके झुजाऱ्यांच्या भुरग्यांनी सरकारी नोकऱ्यां खातीर पोरूं जानेवारी म्हयन्यांत आंदोलन केल्लें. सुटके झुजाऱ्यांच्या भुरग्यांचो सरकारी नोकऱ्यांचो अनुशेश स म्हयन्यांत भरून काडपाचें उतर सरकारान दिल्लें, अशी म्हायती प्रवीण शिरवंत हांणी पणजे घेतिल्ले पत्रकार परिशदेंत सांगलें. सुटके झुजाऱ्यांच्या कितल्याश्याच भुरग्यांक स म्हयन्यांत सरकारी सेवेंत घेवपाच्या उतराक पाळो दिवपाक प्रशासनाक अपेश आयलां. आमका न्याय मेळचो हे खातीर आतां परत आंदोलन करप हो एकूच पर्याय आमच्या सामकार आसा अशें तांणे सांगलें.
 19 डिसेंबर मेरेन हो प्रश्न सुटावो केलो ना जाल्यार पणजे आझाद मैदानार आमी आंदोलनाक बसतले अशें पिसुर्लें- सत्तरीच्या शिवाजीराव देसाय हाणे सांगलें. गरज पडल्यार नवी दिल्लींत जंतर मंतर हांगा वचून आंदोलन करपाची तयारी आमी दवोरल्या अशी म्हायती ताणे दिली. सुटके झुजाऱ्यांच्या भुरग्यांक दिल्ल्या आश्वासनाक पाळो दिवचो. तांचे भावने कडेन खेळचें न्हय अशें सान्त आंद्रेचो आमदार विरेश बोरकार हांणी राज्य सरकाराक सांगलां. सुटके झुजाऱ्यांच्या भुरग्यांक आंदोलन करचें पडल्यार आपूण तांच्या वांगडा आसतलो अशें तांणी स्पश्ट केलें. पत्रकार परिशदेक सुटके झुजारी सुरेश पारोडकार आनी सुटके झुजाऱ्यांची भुरगीं हाजीर आशिल्ली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 